## Pravilnik o očevidniku kazališta

### NN 35/2007 (2.4.2007.), Pravilnik o očevidniku kazališta

# MINISTARSTVO KULTURE

**1112**

Na temelju članka 11. stavka 2. Zakona o kazalištima (»Narod­ne novine« broj
71/06), ministar kulture donosi

## PRAVILNIK

### O OČEVIDNIKU KAZALIŠTA

Članak 1.

Ovim Pravilnikom propisuje se sadržaj, način vođenja te
postupak i rokovi upisa u Očevidnik kazališta (u daljnjem tekstu: Očevidnik) koji se vodi u
Ministarstvu kulture.

Članak 2.

Očevidnik sadrži temeljne podatke o svim javnim i privatnim kazalištima,
kazališnim družinama i kazališnim kućama u Republici Hrvatskoj, bilo da
obavljaju kazališnu djelatnost kao samostalne pravne osobe ili kao posebne
ustrojstvene jedinice unutar druge pravne osobe (u daljnjem tekstu: Kazalište).

Članak 3.

Očevidnik se sastoji od Upisnih listova označenih brojevima koji se ispunjavaju
na temelju podnijete prijave za upis, a prema obrascu koji je sastavni dio ovog
Pravilnika.
U Upisni list upisuje se:
1. broj Upisnog lista,
2. naziv Kazališta,
3. sjedište Kazališta (adresa, telefon, telefaks, e-mail),
4. status Kazališta (ustanova, trgovačko društvo, umjetnička organizacija)
5. naziv i sjedište osnivača Kazališta,
6. naziv i sjedište pravne osobe u čijem je sastavu Kazalište,
7. broj i datum akta o osnivanju Kazališta,
8. broj i datum donošenja statuta i suglasnosti osnivača Kazališta,
9. broj i datum upisa Kazališta u sudski ili drugi registar,
10. ime i prezime intendanta odnosno ravnatelja Kazališta ili vršitelja dužnosti
odnosno privremenog intendanta ili ravnatelja, te broj i datum akta o
imenovanju,
11. popis članova Kazališnog vijeća, datum izbora odnosno imenovanja, te stručna
sprema i zanimanje,
12. statusne promjene i prestanak Kazališta (broj i datum akta, te podaci o
promjenama i brisanju iz sudskog ili drugog registra),
13. posebne napomene.

Članak 4.

Svaki Upisni list u Očevidniku ima svoj broj.
Broj Upisnog lista je redni broj upisa Kazališta, a sastoji se od oznake Kaz i
rednog broja upisa odvojenog crticom.
Prilikom upisa promjena ispunjava se novi Upisni list s promijenjenim podacima,
kao i s podacima koji nisu izmijenjeni. Na novi Upisni list upisuje se redni
broj prvog upisa Kazališta, s podbrojem odvojenim kosom crtom koji označava broj
upisanih promjena.
Novi Upisni list ulaže se u Očevidnik iza Upisnog lista Kazališta na koji se
promjena podataka odnosi.

Članak 5.

Sastavni dio Očevidnika je i Imenik - abecedni popis Kazališta prema sjedištu
Kazališta, koji sadrži naziv Kazališta, sjedište, redni broj Upisnog lista te
naziv i sjedište osnivača.

Članak 6.

Upis u Očevidnik obavlja se na temelju prijave za upis.
Prijavu za upis podnosi intendant odnosno ravnatelj Kazališta ili vršitelj
dužnosti odnosno privremeni intendant ili ravnatelj Kazališta Ministarstvu
kulture, (u daljnjem tekstu: Ministarstvo) putem županijskog ureda nadležnog za
poslove kulture na čijem području Kazalište ima sjedište (u daljnjem tekstu:
Županijski ured) odnosno ureda Grada Zagreba nadležnog za poslove kulture (u
daljnjem tekstu: Gradski ured).

Članak 7.

Prijava za upis u Očevidnik podnosi se u roku od 8 dana od pravomoćnosti
rješenja o upisu Kazališta u sudski ili drugi registar.
Županijski odnosno Gradski ured dužan je provjeriti sadrži li prijava sve
potrebne podatke iz članka 3. ovoga Pravilnika, te je dostaviti Ministarstvu u
roku od 15 dana od dana zaprimanja uredne prijave. Neuredne prijave koje ne
sadrže sve potrebne podatke bez odlaganja vratit će se podnositelju radi dopune.
Podnositelji prijave dužni su u roku od 8 dana od povrata neuredno ispunjene
prijave, istu pravilno ispuniti i dostaviti Županijskom odnosno Gradskom uredu.
Za točnost podataka iz prijave odgovorni su podnositelji prijave.

Članak 8.

Prijava za upis u Očevidnik ispunjava se elektronički, prema posebnom obrascu
koji je sastavni dio ovoga Pravilnika.
Osobe iz članka 6. stavka 2. ovoga Pravilnika dužne su redovito prijavljivati
sve promjene podataka iz članka 3. ovoga Pravilnika, na način i u roku
propisanim ovim Pravilnikom.

Članak 9.

Podaci iz prijave unose se u Očevidnik najkasnije u roku od osam dana od prijama
uredne prijave.

Članak 10.

Sva postojeća Kazališta dužna su podnijeti prijavu za upis u Očevidnik u roku od
90 dana od dana objave ovoga Pravilnika u »Narodnim novinama«.

Članak 11.

Ovaj Pravilnik stupa na snagu osmog dana od dana objave u »Narodnim novinama«.

Klasa: 612-03/07-01/0048
Urbroj: 532-10-01/1-07-01
Zagreb, 27. ožujka 2007.

Ministar
**mr. sc. Božo Biškupić**, v. r.

OBRAZAC PRIJAVE ZA UPIS U OČEVIDNIK KAZALIŠTA

|  |  |
| --- | --- |
| NAZIV KAZALIŠTA |  |
| SJEDIŠTE KAZALIŠTA (adresa, telefon, telefaks, e-mail) |  |
| STATUS KAZALIŠTA (ustanova, trgovačko društvo, umjetnička organizacija) |  |
| NAZIV I SJEDIŠTE OSNIVAČA KAZALIŠTA |  |
| NAZIV I SJEDIŠTE PRAVNE OSOBE U ČIJEM JE SASTAVU KAZALIŠTE |  |
| BROJ I DATUM AKTA O OSNIVANJU KAZALIŠTA |  |
| BROJ I DATUM DONOŠENJA STATUTA I SUGLASNOSTI OSNIVAČA KAZALIŠTA |  |
| BROJ I DATUM UPISA KAZALIŠTA U SUDSKI ILI DRUGI REGISTAR |  |
| IME I PREZIME INTENDANTA ODNOSNO RAVNATELJA KAZALIŠTA ILI VRŠITELJA DUŽNOSTI ODNOSNO PRIVREMENOG INTENDANTA ILI RAVNATELJA, TE BROJ I DATUM AKTA O IMENOVANJU |  |
| POPIS ČLANOVA KAZALIŠNOG VIJEĆA, DATUM IZBORA ODNOSNO IMENOVANJA, TE STRUČNA SPREMA I ZANIMANJE |  |
| STATUSNE PROMJENE I PRESTANAK KAZALIŠTA   (broj i datum akta, te podaci o promjenama i brisanju iz sudskog ili drugog registra) |  |
| POSEBNE NAPOMENE |  |

|  |  |
| --- | --- |
| Datum prijave | Potpis i pečat  podnositelja prijave |

Pravilnik, NN 35/2007-1112
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)